Bieliemieliefees kan weer voortploeg | Landbou
Bieliemieliefees kan weer voortploeg
VKB se Bieliemieliefees sal weer vanjaar plaasvind nadat dit verlede jaar weens die covid-19-pandemie en die gepaardgaande inperkings afgestel moes word.
VKB se Bieliemieliefees is een van die talle geleenthede wat verlede jaar weens die tweede vlaag van die covid-19-pandemie nie kon plaasvind nie. Die fees vind vanjaar van 24 tot 27 Februarie op Reitz in die Vrystaat plaas.
Die feesprogram is op www.bieliemielie.co.za beskikbaar. Feesgangers kan uitsien na 'n wye verskeidenheid aktiwteite en optredes deur verskeie kunstenaars. Kinders sal in die pretpark vermaak word, terwyl voornemende en jong boere die uitstallings van die verskeie landbouprodukte kan besigtig. Daar sal ook 'n salon vir voet-, hand- of nekmassering wees, en vele meer.
Deelnemers aan die kompetisies kan om 'n verskeidenheid pryse meeding. Jy kan oudergewoonte aan die boeresport en skattejag deelneem, 'n bul se gewig skat of jou staal toon om 'n skaap die vinnigste te kan skeer.
Die fees lok jaarliks omtrent 17 000 besoekers. Mnr. Jan van der Walt, hoof van VKB se korporatiewe bemarkingsafdeling, sê die fees bied besoekers die geleentheid om inisiatiewe te ondersteun wat opbouend bydra tot die landboubedryf.
"Die fees het 'n baie sterk landbou-ondertoon en is daar as 'n geleentheid om meganisasie en nuwe toerusting aan potensiële klante te bemark. Omdat soveel plaaslike instellings met die fees 'n inkomste verdien, is dit vir VKB 'n voorreg om 'n bydrae tot die plaaslike ekonomie en gemeenskap te lewer."
Die fees het een van die groot beleggers in die landbou in Suid-Afrika en Afrika, sê een van die borge.
Mnr. Danie Retief van Standard Bank sê met die bank se deelname aan die fees onderneem dié finansiële instelling om vennootskappe met boere aan te gaan en terug te gee aan hul landboukliënte. "Die Oos-Vrystaat is 'n belangrike groei-area en die Bieliemieliefees skep vir Standard Bank die geleentheid om die boere van die Oos-Vrystaat te ontmoet, te gesels en fees te vier!"